Polisie, gemeenskapsleiers in Limpopo ontmoet oor misdaadFoto: SAPD. Die provinsiale polisiekommissaris van Limpopo het met gemeenskapsleiers en ander belanghebbendes vergader om die stand van misdaad in die provinsie te bespreek. Die polisie het in ŉ verklaring gesê dat misdaad, spesifiek bendegeweld, veediefstal en moord, drasties toegeneem het. Volgens die verklaring word mense wat van misdade verdink word, dikwels aangeval, vermoor en word hul eiendom beskadig. Lt. Genl. Nneke Ledwaba, provinsiale polisiekommissaris, het spesifiek sy kommer oor die toename van veediefstal uitgespreek en gesê dat dit onmiddellik beëindig word. “Brig. Sam Mokgonyana, provinsiale hoof van misdaadsvoorkoming, het die byeenkoms gereël waartydens al die voorsitters van gemeenskapspolisiëringsforums (GPF) en die provinsiale raad oor die situasie besin het,” het die polisie gesê. Die doel van die samesprekings is om meer gemeenskapsgebaseerde misdaadsvoorkomingstegnieke te ontwikkel en implementeer. Dié tegnieke sal spesifiek gemik wees op die gemeenskap se bekommernisse en klagtes. Ledwaba het die GPF-leiers aangemoedig om saam met die polisie te werk om te verseker dat die stryd teen misdaad op alle vlakke gewen word. Ledwaba het spesifiek genoem dat hy voorkeur wil gee aan die klagtes van individue in die sake- en boerderygemeenskap.